Mi MICSODA // Állatkerti hírcsokor
Állatkerti hírcsokor
2013. június 19., 10:25
Szinte nincs olyan hét, hogy ne számolhatnánk be újabb jövevényekről, egy-egy újabb kis „poronytról", amely mindannyiunk örömére megszületik/kikel/előbújik a Budapesti Állatkertben. Most megismerheted az új jövevényeket és az Állatkert egyéb híreiről, újdonságairól is beszámolunk!
Kedden délelőtt került sor az áprilisban született oroszlánkölykök vakcinázására. A három kölyköt erre az időre különválasztottuk az anyaállattól. A gondozók egyenként kézbe vették őket, és mindenekelőtt a nemüket állapították meg. Mint kiderült, ebben az alomban egy nőstény és két hím van. A kölykök az ivar meghatározása után mindannyian megkapták az ilyenkor szokásos azonosító chipet, a szájon át beadott féreghajtó pasztát, illetve azt a kombinált védőoltást is, amely három vírusos megbetegedéssel, a panleukopéniával (macska szopornyica), a rhinotracheitisszel (fertőző macskanátha) és a kalicivírusos náthával szemben alakít ki védettséget a szervezetükben. Mivel az oroszlánokat máskülönben nehéz lemérni, ha már kézbe vették őket a gondozók, élve az alkalommal a súlyukat is megállapították. A két kis hím 7, illetve 7,5 kg-ot nyom, a harmadik, nőstény kölyök viszont a vártnál kicsit nehezebb, majdnem pontosan 10 kg.
Az összetett művelet, amelyet általában ebben a korban, a születés után két hónappal szoktunk elvégezni az oroszlánkölyköknél, ez alkalommal egy jelképes örökbefogadással is kiegészült. A három kicsit a Generali Biztosító fogadta örökbe, amelynek logójában közismerten egy oroszlán látható.
Kinek nagyobb a nyelve?
A három kisoroszlán közül a nőstény a Kiran („fénysugár") nevet kapta, a két kis hím pedig a Kamal („lótusz") és a Szimba („oroszlán") neveket viseli mostantól. A három kölyök április 14-én látta meg a napvilágot. Anyjuk a Franciaországból érkezett Kankai, apjuk a Helsinki Állatkertből Budapestre került Basil. Mindannyian az oroszlánok ritka indiai alfajához (Panthera leo persica) tartoznak, amely manapság az egyik legveszélyeztetettebb macskafélének számít az egész világon. Magyarországon korábban csak egyszer születtek indiai oroszlánok: idén februárban, amikor a másik budapesti nőstény, Shirwane hozott világra négy utódot. A kéthónapos kölyköket várhatóan néhány héten belül kezdik el összeszoktatni a többi indiai oroszlánnal, vagyis a kicsik apjával, a másik nősténnyel, illetve a négy februári születésű kölyökkel.
A legnagyobb papagájok legkisebb fiókája
Sandra és borja
Sandrának, Állatkertünk hatéves zsiráfhölgyének először született utódja, az intézmény történetében azonban ez a huszonnyolcadik zsiráfellés. A kicsi május 18-án, tehát épp az anyaállat névnapján született.
Zsiráfborjú született a Állatkertünkben. A jövevény szombat reggelre látott napvilágot, amikor a Sandra nevű anyaállatnak éppen névnapja volt. A kicsi néhány órával világra jövetele után már lábra is állt, és azóta rendesen táplálkozik. Ez azért is fontos, mert az Állatkert többi nőstény zsiráfjával ellentétben Sandra még tapasztalatlannak számít, hiszen ez volt az első ellése. A „kicsi” magassága nagyjából 170 cm és nőstény.
A most hatesztendős Sandra 2007-ben született a Prágai Állatkertben, a nevét is ott kapta. Budapestre 2008 őszén került. Korábban azonban nem születhetett utódja, hiszen a nőstény zsiráfok négyéves korukban érik el az ivarérettséget, maga a vemhesség pedig 400-460 napig szokott tartani. A most született állat a huszonnyolcadik budapesti születésű zsiráfborjú. Az első még 1868-ban született egy olyan anyától, akit Erzsébet királyné közbenjárására Ferenc József ajándékozott a városligeti intézménynek.
A negyedik indiai antilop
Indiai antilop született
Május 7-én az indiai antilopok is gyarapodtak egy utóddal. A kölyök világra jövetelével négyre növekedett az indiai antilopok száma az Állatkertben. A kicsi szülein, Bambin és Bambinón kívül ugyanis velük lakik Berkenye, a tavaly született, de azóta már kamasznak számító borjú is.
A kicsit nap közben gyakran látni szülei, a barnásfekete, tekintélyes szarvat viselő Bambino, valamint a teljesen szarvatlan anyaállat, Bambi társaságában. Sőt, bátyjával, a már aprócska szarvat növesztett, de színében még a nőstényekhez hasonlóan világosbarna Berkenyével is szokott játszani.
Született még:
hucul csikó, borjú, jávai langúr, fekete-fehér vari kölyök, gyűrűsfarkú makik, vombat bébi, kengurú gyerek, pingvin fióka, flamingó fiókák, gödény fiókák, szurikáták, prérikutya kölykök, sörényes kecskegida, vörös bivaly borjú, és még nincs vége…
A galléros páviánok visszatértek
Április végétől újra láthatóak galléros páviánok az Állatkertben régi kifutójukban, a Nagyszikla oldalában, a sörényes juhokkal együtt.
Az elmúlt évtizedek során az Afrikában őshonos galléros páviánok állatkertünk jellegzetes és közkedvelt lakói voltak. A Nagyszikla felújítása óta viszont nélkülöznünk kellett őket, most azonban újra visszatértek. A győri állatkertből nemrégiben érkezett öt nőstény és két hím páviánt mostantól láthatja a közönség a Nagyszikla oldalában. A vidám kamaszcsapat a sörényes juhokkal közös kifutóban kerül elhelyezésre, ami egyáltalán nem lesz számukra szokatlan, hiszen a természetben is gyakran alkotnak egy közösséget.
Ezért érdemes benézni a Lepkekertbe!
Nyílik a Lepkekert!
Június 1-ével megnyílt a sokak által várt Lepkekert! A Lepkekert a Pálmaház mögött található, minden nap 10 órakor nyit, és az Állatkert zárása előtt fél órával zárja be kapuit. Rossz időjárás, hideg, esős idő esetén viszont előfordulhat, hogy a látogató a Lepkekertet zárva találja. Ilyenkor ugyanis a lepkék nem repülnek, és így fennállna a veszélye annak, hogy a látogatók esetleg rájuk lépnek.
Állatkertünk első nagy méretű lepkebemutatója először 2000-ben nyílt meg. Maga a Lepkekert szezonális látnivaló, hiszen egy hálóból készült óriási sátorról van szó, amelyet természetesen nem lehet fűteni. Ennek megfelelően a lepkekert általában csak a nyári hónapokban fogad látogatókat. A hálósátor alapterülete 260 négyzetméter, légtere pedig 1200 köbméternyi. Ebben a térben rendszerint több száz trópusi lepke és pillangó kerül bemutatásra oly módon, hogy a nagyközönség a lepkékkel egy térben mozoghat. A bemutatott fajok nagy része a trópusokon, Közép-Amerikában, Afrikában és Délkelet-Ázsiában honos. Az induló állomány báb alakban érkezik késő tavasszal trópusi lepkefarmokról, ám számos fajt mi magunk is tudunk helyben szaporítani. A kikelő bábokat külön bábszekrényben mutatjuk be.
VakációZoo - Kicsiknek és nagyiknak
Nézd meg a Fővárosi Állatkert júniusban született állatkölykeit a nagymamáddal vagy a nagypapáddal a kedvezményes „nagyszülő + unoka" páros jeggyel! Az új páros jegy a szeptember 1-ig váltható, egy nagyszülő és egy unoka közös belépőjegye így csak 3600 Ft-ba kerül. részletek>>